Biar cawangan calon presiden, kata Mukhriz
Malaysiakini.com
Jun 18, 2008

Ahli Parlimen Jerlun Datuk Mukhriz Tun Mahathir mencadangkan setiap cawangan Umno yang bermesyuaratnya Julai ini, mengusulkan senarai pemimpin pilihan mereka di peringkat nasional - dari presiden, timbalan, naib-naib presiden, majlis tertinggi serta kepimpinan tertinggi Wanita, Pemuda dan Puteri.

"Dengan cara ini, seramai 3.5 juta ahli dari akar umbi akan bertanggungjawab memilih pemimpin khususnya presiden dan timbalan presiden, bukan 2,500 perwakilan yang mewakili mereka dan juga rakyat Malaysia," katanya.
    
Katanya, bahagian hendaklah menerima calon yang mendapat lebih 50 peratus pencalonan oleh cawangan dan perwakilan perlu akur kepada keputusan yang telah dibuat, demikian menurut laporan Bernama.
    
"Sebelum ini anggota cawangan hanya hadir dan membuat pencalonan tetapi pada akhirnya perwakilan yang menentukan siapa yang akan jadi pemimpin.
    
"Kebarangkalian berlaku rasuah adalah besar. Sekiranya cadangan ini diguna pakai, rasuah boleh dielakkan berikutan keputusan telah dibuat pada peringkat akar umbi," katanya kepada pemberita.

Sebelum itu Mukhriz menghadiri majlis doa selamat sempena 100 hari menjadi ahli Parlimen Jerlun dan merasmikan Pusat Khidmat Ahli Parlimen Jerlun di Padang Sera, 40 kilometer dari Alor Star malam tadi.
    
Beliau yang juga anggota Exco Pemuda Umno berkata dengan cara ini juga mesyuarat cawangan akan lebih ceria dan memastikan kehadiran lebih ramai ahli.

Hapuskan sistem kuota

Mukhriz juga mahu sistem kuota yang memberi kelebihan kepada penyandang dihapuskan kerana ia memberikan kelebihan kepada penyandang dan tidak adil kepada tokoh baru yang hendak menonjolkan diri.
    
Beliau juga berpendapat adalah pelik yang kuasa menghapuskan sistem kuota itu  terletak pada Majlis Tertinggi kerana sebenarnya ia memberi kelebihan kepada ahlinya.

Mengenai hasratnya bertanding jawatan ketua Pemuda Umno, Mukhriz mendakwa beliau mendapat sokongan positif dalam kalangan ahli Pemuda yang kini mencapai 65 peratus.
    
Beliau yang merupakan anggota Umno Bahagian Kubang Pasu bagaimanapun belum berhasrat bertanding sebarang jawatan peringkat bahagian itu atau berpindah menjadi anggota bahagian Jerlun.
    
Sebelum itu, Mukhriz menghadiri majlis doa selamat sempena 100 hari menjadi ahli Parlimen Jerlun dan merasmikan Pusat Khidmat Ahli Parlimen Jerlun di Padang Sera, 40 kilometer dari Alor Star malam
tadi, beliau berkata imej Umno terjejas kerana masih ada persepsi rasuah politik dalam parti.

Copyright © 1999-2007 Mkini Dotcom Sdn. Bhd.
Source : http://www.malaysiakini.com/news/84678